Օլեգ Բառնա

Օլեգ Ստեպանովիչ Բառնա (, ), ուկրաինացի քաղաքական գործիչ։ «Պետրո Պորոշենկոյի բլոկ» կուսակցության անդամ։ Ուկրաինայի VIII գումարման Ժողովրդական պատգամավոր։ Հայտնի է իր կռիվներով և էքսցենտրիկ ելույթներով։

Կենսագրություն 
Օլեգ Բառնան ծնվել է 1967 թվականի ապրիլի 18-ին, Տերնոպոլի մարզի Չորտկովսկի շրջանի Նագորյանկա գյուղում, գյուղացի ուսուցիչներ Ստեփան Միխայլովիչի և Սվետլանա Լյուդվիգովնայի ընտանիքում։

Կրթություն 
1977 թվականին ավարտել է Նագորյանի տարրական դպրոցը, 1984 թվականին՝ Յագելնիցկի միջնակարգ դպրոցը։

1991 թվականին ավարտել է Տերնոպոլի մանկավարժական ինստիտուտի ֆիզիկամաթեմատիկական ֆակուլտետը (այժմ Տերնոպոլի ազգային մանկավարժական համալսարան)։ 1995 թվականին ստացել է Տերնոպոլի հետբուհական կրթության ինստիտուտի կրթության համակարգի մենեջերի մասնագիտություն, իսկ 2008 թվականին՝ իրավաբանի մասնագիտություն Տերնոպոլի ազգային տնտեսագիտական համալսարանում։

Աշխատանքային գործունեություն 
1985-1987 թվականներին ծառայել է բանակում։

1991 թվականից մինչև 2014 թվականը աշխատել է որպես մաթեմատիկայի, ֆիզիկայի, ինֆորմատիկայի, նախազորակոչային պատրաստության ուսուցիչ Ռիդոդուբովի և Բելոժնիցկի դպրոցներում։

Հասարակական և քաղաքական գործունեություն 

1990 թվականի հոկտեմբերին, լինելով 5-րդ կուրսի ուսանող, մասնակցել է Կիևում Հոկտեմբերյան հեղափոխությանը հրապարակում (այժմ՝ Անկախության մայդան)տեղի ունեցած հացադուլին և զանգվածային ակցիաներին, որոնք հետագայում պատմության մեջ մտել են որպես գրանիտի հեղափոխություն։

1996-1999 թվականներին եղել է Չորտկովսկի շրջանի ուսուցիչների գործադուլի կազմակերպիչներից մեկը։

1999 թվականին ստեղծել է Բելոբոժնիցկայա իրավապաշտպան խումբ։ Նույն թվականին առաջադրվել էր Գերագույն ռադայի ընտրություններում, սակայն հանել էր իր թեկնածությունն ի օգուտ ուկրաինացի ազգայնականների Կոնգրեսի հիմնադիրներից մեկի՝ Սերգեյ Ժիժկոյի։

2002-2010 թվականներին երկու անգամ ընտրվել է Նագիրյան գյուղի ղեկավար։ Ակտիվ մասնակցություն է ունեցել «Ուկրաինան առանց Կուչմայի» ակցիային, ղեկավարել է Յուլիա Տիմոշենկոյի բլոկի և Վիկտոր Յուշչենկոյի շրջանային շտաբները։ 2004 թվականին օգնել է փակել երկաթուղային ռելսերը և դադարեցնել «Մոսկվա-Սոֆիա» գնացքի աշխատանքը՝ գյուղական ուսուցիչների արտոնությունների չեղարկման պատճառով։

Համարվում է Եվրամայդանի մասնակից։ 2014 թվականի փետրվարի 18-ին Մարինյան զբոսայգում գլխի և աջ ուսի շրջանում վիրավորվել էր, ստացած վերքից աջ աչքի վերևում սպի էր մնացել։

Ուկրաինայի արևելքում զինված հակամարտության սկսվելուց հետո կամավոր մեկնել է ռազմական գործողությունների գոտի։ Մարտնչել է 128-րդ առանձին լեռնադահուկային բրիգադի կազմում, եղել է ականանետային հաշվարկի հրամանատար, նրան տվել են «Քեռի Օլեգ» մականունը։ Մարտական գործողությունների ընթացքում կոնտուզիա է ստացել։

2014 թվականի հոկտեմբերի 26-ին կայացած արտահերթ խորհրդարանական ընտրություններում Պետրո Պորոշենկոյի բլոկից ընտրվել է Գերագույն ռադայի ութերորդ գումարման Ժողովրդական պատգամավոր Տերնոպոլի մարզի № 167 միամանդատ ընտրատարածքից՝ հավաքելով ընտրողների ձայների 28,53 %-ը։ Մտնում է Գերագույն ռադայի կոռուպցիայի կանխարգելման և հակազդման հարցերով կոմիտեի կազմի մեջ։ Նա նաև միջխորհրդարանական կապերի յոթ խմբի անդամ է՝ Կանադայի, Լիբանանի, Մալթայի, Լեհաստանի, ԱՄՆ-ի, Ֆրանսիայի և Էստոնիայի հետ։

2015 թվականի հունվարի 14-ին հայտնվել է սկանդալի կենտրոնում, երբ Գերագույն ռադայի ամբիոնից հրապարակայնորեն հայհոյել է Ռուսաստանի Դաշնության նախագահ Վլադիմիր Պուտինին։

2017 թվականի հուլիսի 13-ին Օլեգ Բառնային շրջապատել են երիտասարդները, ասել, որ քվեարկել են նրա օգտին և դժգոհ են, որ խորհրդարանականն անձեռնմխելի է։ Բառնան ասել է, որ իրենք իր ընտրողները չեն, քանի որ ուկրաիներեն չեն խոսում։ Այնուհետև խորհրդարանի պատերի տակ ձվեր են նետել պատգամավորի վրա, իսկ ոստիկանությունը, որը գտնվում էր նրա կողքին, ոչ մի կերպ չի արձագանքել։

2017 թվականի նոյեմբերի 17-ին Օլեգ Բրանան գրանցել է դպրոցներում անվճար սննդի վերացման մասին № 7314 օրինագիծը։ Ժողովրդական պատգամավորի նախաձեռնությամբ հանրակրթական հաստատություններում 1-ից 11-րդ դասարաններում սահմանվել է պարտադիր սնունդ։ Ընդ որում, նախաճաշի և լանչերի ծախսերի շուրջ 30 %-ը պետք է հատկացնեին տեղական բյուջեները, իսկ մնացած գումարը՝ ծնողները կամ երեխաների խնամակալները։

2018 թվականի նոյեմբերի 1-ին ռուսական պատժամիջոցներ են սահմանվել Ուկրաինայի 322 քաղաքացիների, այդ թվում՝ Օլեգ Բառնայի նկատմամբ։

Զինվորական ծառայություն և մահ 
2022 թվականից, Ռուսաստանի՝ Ուկրաինա ներխուժելուց հետո, եղել է հրաձիգ՝ ծառայելով Օլեքսի Դովբուշայի անվան 68-րդ առանձին եգերական բրիգադում։

Զոհվել է 2023 թվականի ապրիլի 17-ին՝ Բախմուտի համար մղվող մարտերում։

Սկանդալներ

Ծառայողական կեղծիքի մեջ մեղադրանքներ 
Ըստ Չերտկովի շրջանի դատախազության՝ 2008 թվականին Օլեգ Բառնային մեղադրանք է առաջադրվել ծառայողական կեղծիքի (քրեական օրենսգրքի 366-րդ հոդվածի 1-ին մասի) և իշխանության ու ծառայողական լիազորությունների (Ուկրաինայի Քրեական օրենսգրքի 365-րդ մասի 2-րդ մասի) հոդվածով։ Ըստ վարկածի պաշտոնյան օրենսդրության պահանջներին հակասող կարգադրություններ Է ընդունել, որոնց դեմ դատախազը բողոքներ է ներկայացրել։

2009 թվականին Նագիրնյանսկի գյուղական խորհրդի պատգամավորները վաղաժամկետ զրկել են Օլեգ Բառնային լիազորություններից, Գերագույն ռադայի հատուկ աշխատանքային խումբը հայտնաբերել է իր կողմից կատարված մի շարք ապօրինի նկատողություններ և աշխատակիցների ազատումներ, որից հետո կազմակերպվել են նոր ընտրություններ։

Ծեծկռտուք Յուրի Չիժմարի հետ 
Իր քաղաքական և հասարակական գործունեության ընթացքում մի շարք ծեծկռտուքի մասնակից է եղել, նրա մրցակիցներն էին ինչպես շրջանային պաշտոնյաները, այնպես էլ խորհրդարանի գործընկերները։ 2015 թվականի սեպտեմբերի 1-ին Օլեգ Բառնան NewsOne հեռուստաալիքի գլխավոր պրոդյուսերի ընդունարանում ծեծկռտուք է սարքել արմատական կուսակցությունից պատգամավոր Յուրի Չիժմարի հետ, որը կողոսկրերի կոտրվածք է ստացել։

Ծեծկռտուք Արսենի Յացենյուկի հետ 
2015 թվականի դեկտեմբերի 11-ին սկանդալ է տեղի ունեցել Ուկրաինայի վարչապետ Արսենի Յացենյուկի հաշվետվության ժամանակ նրա և մի շարք այլ պատգամավորների (մասնավորապես՝ վարչապետի կուսակիցներ Մաքսիմ Բուրբակի, Եվգենի Դեյդեյի և Անդրեյ Իվանչուկի հետ)։ Դրա համար զրկվել է խորհրդարանի հինգ նիստ այցելելու իրավունքից և հեռացվել Պետրո Պորոշենկոյի խմբակցությունից։ Ինքը՝ Օլեգ Բառնան, հայտարարել էր, որ որոշել էր խմբակցությունից դուրս գալ ինքնուրույն, և ինքը մտադիր չէր վայր դնել պատգամավորական լիազորությունները, այլ ցանկանում էր մնալ արտաֆրակցիոն պատգամավոր։

2016 թվականի հունվարի 26-ին Գերագույն ռադայի նախագահի առաջին տեղակալ Անդրեյ Պարուբիյը հայտարարել էր պատգամավոր Օլեգ Բարնին «Պետրո Պորոշենկոյի բլոկ» խմբակցությունից հեռացնելու մասին։ 2016 թվականի փետրվարի 17-ին խմբակցությունում քվեարկությամբ որոշվել էր Օլեգ Բարնին վերադարձնել բլոկի կազմ։ Պաշտոնական վերադարձը տեղի է ունեցել մարտի 29-ին, այդ մասին հայտնել է Անդրեյ Պարուբին։

Սեքսիստական արտահայտություններ 
2016 թվականի փետրվարի 12-ին «24 հեռուստաալիքի» «ՉԵ թոք-շոու» հաղորդման եթերում Օլեգ Բառնան իր համար է հրավիրել «Ինքնօգնության» խմբակցության երեք կին պատգամավորներին՝ Վիկտորիա Վոյցկույային, Ելենա Սոտնիկին և Իրինա Պոդոլյակին՝ «կարևոր որոշումներ կայացնելու» համար․ «Ուկրաինա» հյուրանոցի 519 սենյակ, «ես երեկոյան միշտ այստեղ եմ։ Եկեք, և օգտակար կլինի, և հաճելի»։ Մարտի վերջին նրանք պահանջել էին Բառնային զրկել հինգ լիագումար նիստերին մասնակցելու իրավունքից։ Վիկտորյա Վոյցկայան հայտարարել էր․ «Ցանկացած այլ եվրոպական երկրում այս արտահայտությունը կգնահատվեր սեռական ոտնձգություն և կարող էր լուրջ քաղաքական հակամարտության հիմք դառնալ։ Ցավալի է, որ մեր հետխորհրդային աշխարհում ընդունված է չնկատել և «կուլ տալ» նման բաները»։

Ճանապարհատրանսպորտային պատահար 
2017 թվականի հունիսի 15-ի գիշերը Škoda ավտոմեքենան, որը վարում էր Օլեգ Բառնան, մխրճվել Է Կիևի կենտրոնում գտնվող № 18 տրամվայի մեջ։ Բախման հետևանքով դատարկ տրամվայը դուրս է եկել ռելսերից և նրա պատուհաններից ապակիներ են թռել։ Բառնան տարբեր աստիճանի վնասվածքներով տեղափոխվել է Կիևի № 17 քաղաքային կլինիկական հիվանդանոց։

Տերնոպոլի մարզի բնակչին ծեծի ենթարկելը 
2017 թվականի նոյեմբերի 3-ին Տերնոպոլի մարզի Ջուրինսկայա Սլոբոդկա գյուղի բնակիչ Իգոր Միզերատան հայտարարել էր, որ Օլեգ Բարան ծեծել է իրեն, ինչը հանգեցրել է գանգուղեղային փակ վնասվածքի, ուղեղի ցնցման և հեմատոմիայի։ Գործարարի խոսքով՝ ինքը արհեստական լճակ ունի, որը երեք տարի շարունակ փորձում է Բառնան վերցնել իրեն։ Հենց դա էլ դարձել է վեճի պատճառ․ «Այս պատմությունը տևում է երեք տարի, հարևան գյուղի Բառնայի իմ լճակը շատ է դուր գալիս և նա օգտագործում է բոլոր հնարավորությունները, օրինական և անօրինական, որպեսզի վերցնի լճակը։ Այժմ նա որևէ փաստարկներ չունի, այդ իսկ պատճառով նա դիմել է ուժի կիրառմանը։ Ես հասկանում եմ, որ նրան ոչինչ չի լինի, նա Կիևի կենտրոնում վրաերթի էր ենթարկել տրամվայը և դա նրա համար անցած է»։ Բառնան հերքել է կռվի փաստը։ Սակայն ոստիկանության շրջանային բաժինը քրեական վարույթ է սկսել «դիտավորյալ թեթև մարմնական վնասվածքներ պատճառելու» հոդվածով։

Ծեծկռտուք «Ավտոմայդանի» մասնակիցների հետ 
2017 թվականի դեկտեմբերի 9-ին Օլեգ Բառնան եկել էր կոռուպցիայի դեմ բողոքի ակցիայի, որը կազմակերպել էին «Ավտոմայդանի» ակտիվիստները գլխավոր դատախազ Յուրի Լուցենկոյի մերձքաղաքային տան մոտ։ Ժողովրդական պատգամավորը բռունցքով հարվածել է ակցիայի մասնակիցներից մեկին (Դնեպրոպետրովսկի մարզից Ալլային), ի պատասխան ավտոմայդանցիները նրա դեմքին գազ են փչել։ Բառնան հայտարարել էր, որ հակամարտությունը հրահրել են ժողովրդական այլ պատգամավորներ՝ Եգոր Սոբոլևը և Վլադիմիր Պարասյուկը, որոնք էմոցիոնալ կերպով «փչացրել» են մարդկանց։

Լեզվակռիվ «1+1»-ի լրագրողի հետ 
2018 թվականի հոկտեմբերի 2-ին Ժողովրդական պատգամավոր Օլեգ Բառնան հայհոյել էր լրագրողին այն հարցի համար, թե ինչու է նա խախտում օրենքը՝ օգտագործելով ոչ անձնական քվեարկություն։ «1+1»-ի լրագրող Իգոր Կոլտունովը նկարահանել էր միջադեպը և տեղադրել Facebook-ում։ Ավելի վաղ նույն օրը Բառնան քվեարկել էր միանգամից երեք պատգամավորների օգտին՝ օրինախախտների արտահանձնման պարզեցման հարցով քրեական օրենսգրքում փոփոխություններ կատարելու օրինագծի օգտին։

Այս միջադեպի պատճառով «Гроші» ծրագիրը Օլեգ Բառնայից պահանջել էր վայր դնել ժողովրդական պատգամավորի մանդատը։ Հաղորդման սյուժեում հայտարարվել էր, որ Բառնան երեք քրեական գործի մասնակից է եղել։ Մասնավորապես, Տերնոպոլի շրջանի Գուսյատինի շրջանային դատարանի կողմից մարդուն փայտով ծեծելու համար նա դատապարտվել է երեք տարվա ազատազրկման։ Կոլտունովի հետ տեղի ունեցած միջադեպից հետո Բառնան պահանջել է լրագրողին զրկել Ուկրաինայի խորհրդարանում հավատարմագրումից։ Ավելի վաղ՝ 2018 թվականի սեպտեմբերին, «Գրոշեյ»-ի լրագրողները Իգոր Կոնոնենկոյի անունից Բառնային առաջարկել էին 50 հազար դոլարի դիմաց քվեարկել հորինված օրինագծի օգտին, որն իբր ձեռնտու էր Կոնոնենկոյին։ Այդ պատճառով Օլեգ Բառնան ընդհատել է իր ուղևորությունը, վերադարձել է Կիև, իսկ երբ հասկացել է, որ դա կատակ է, սկսել է վիրավորել լրագրողներին։

Ծեծկռտուք Յուրի Լևչենկոյի հետ 
2018 թվականի դեկտեմբերի 6-ին «Ռադայի» եթերում «Ռհոպախորհրդարան» ծրագրի երեկոյան ուղիղ եթերի ժամանակ Օլեգ Բառնան բռունցքներով հարձակվել է «Ազատություն» կուսակցության պատգամավոր Յուրի Լևչենկոյին։ Բառնան հարձակվել է մրցակցի վրա, երբ վերջինս հիշեցրել է Կիևում տրամվայի վթարի մասին. «Այստեղ մարդը ցույց է տվել իր մակարդակը, մարդ, որը Կիևում հարբած բախվել է տրամվային այնպես, որ տրամվայը շրջվել է»։ Հեռուստաալիքի տնօրեն Վլադիմիր Լեխայի խոսքով՝ սա «Ռադայի» գոյության 20 տարիների ընթացքում եթերում առաջին ծեծկռտուքն էր։

Սպորտային կարիերա 
1994-1995 թվականներին Բառնան դարձել է Ուկրաինայի ձմեռային պոլիատլոնի առաջնության արծաթե մեդալակիր (հրաձգություն, դահուկավազք, ձգում), ինչպես նաև մասնակցել է Ուկրաինայի հավաքականի կազմում անցկացվող միջազգային մրցաշարերին։

Պարգևներ 
Ուկրաինայի նախագահի 2016 թվականի օգոստոսի 19-ի № 336/2016 հրամանագրով պարգևատրվել էր «Ուկրաինայի անկախության 25 տարվա» հոբելյանական մեդալով։

Ընտանիք 
Ամուսնացած է, ունի երկու դուստր։

Եղբայրը՝ Ստեփան Ստեպովիչ Բառնան նախկինում եղել է Տերնոպոլի մարզային խորհրդի պատգամավոր և Գերագույն ռադայի VIII գումարման Ժողովրդական պատգամավոր, 2015 թվականի ապրիլից Տերնոպոլի մարզային պետական վարչակազմի ղեկավարն է։

Ծանոթագրություններ 

Եվրամայդանի մասնակիցներ
Ուկրաինայի քաղաքական գործիչներ